Vegasamgöngur eru umfangsmesti málaflokkur allra samgangna og er stefnumörkun hans hverju sinni að finna í fimmtán ára samgönguáætlun og aðgerðaáætlun til fimm ára . Leiðarljósið er að þær skuli vera greiðar , öruggar , hagkvæmar , umhverfislega sjálfbærar og stuðla að jákvæðri byggðaþróun . Samgönguráðherra fer með yfirstjórn vegamála . Hann skipar vegamálastjóra til að veita Vegagerðinni forstöðu og stjórna framkvæmdum á sviði vegamála , þ.e. sjá um uppbyggingu , viðhald og þjónustu á vegakerfinu . Stofnuninni er ætlað að sjá samfélaginu fyrir vegakerfi í samræmi við þarfir og þróun og tryggja samgöngur árið um kring með eins hagkvæmum og öruggum hætti og unnt er . Megináhersla er lögð á uppbyggingu stofnleiða en einnig á endurbætur á tengivegum , þ.m.t. þeirra sem liggja að fjölförnum ferðamannastöðum . Stefna í umferðaröryggismálum er mörkuð í umferðaröryggisáætlun , sem gerð er til fimmtán ára hverju sinni í samræmi við samgönguáætlun . Allar aðgerðir lúta að því að hámarka öryggi , vernda mannslíf og standa jafnfætis þeim ríkjum er fremst standa í öryggismálum .